বর্ষা রয়েছে নিজের মেজাজে। রোদ-বৃষ্টির খেলা রাজ্য জুড়ে। বৃহস্পতিবার যেমন খর রোদে পুড়েছে কলকাতা সহ দক্ষিণবঙ্গ। এরই মধ্যে আবহাওয়া অফিস খবর দিল, তৈরি হয়েছে নতুন নিম্নচাপ। ফলে বৃষ্টির সম্ভাবনাও দেখা দিয়েছে রাজ্যের বিভিন্ন জেলায়। 

এই বিষয়ে অন্যান্য খবর

এখন কম বৃষ্টি! পুজোয় কি মুখ ভার থাকবে আকাশের


আলিপুর আবহাওয়া দফতর জানাচ্ছে, উত্তর-পশ্চিম বঙ্গোপসাগরে একটি নিম্নচাপ অক্ষরেখা তৈরি হয়েছে। এই নিম্নচাপের সঙ্গে একটি ঘূর্ণাবর্ত প্রায় ৭.৬ কিলোমিটার পর্যন্ত বিস্তৃত রয়েছে। এই অক্ষরেখা কিছুটা ঝুঁকে রয়েছে দক্ষিণের দিকে। ফলে আগামী ৪৮ ঘণ্টা দক্ষিণবঙ্গ, বিশেষ করে উপকূলবর্তী জেলা অর্থাৎ উত্তর ও দক্ষিণ ২৪ পরগনা, পূর্ব মেদিনীপুর, হাওড়া, হুগলি— এই জেলাগুলিতে বৃষ্টির সম্ভাবনা রয়েছে। দু-একটি জায়গাতে ভারী বৃষ্টির সম্ভাবনা রয়েছে। উত্তরবঙ্গে কিছু অঞ্চলেও বিক্ষিপ্ত বৃষ্টি হতে পারে। 
আগামী কাল দুপুরের পর থেকে আকাশ মেঘলা হবে। আগামী ২৪ ঘন্টায় সর্বোচ্চ তাপমাত্রা থাকবে ৩৫ ডিগ্রি সেলসিয়াস এবং সর্বনিম্ন তাপমাত্রা থাকবে ২৮ ডিগ্রি সেলসিয়াস। বৃষ্টি হলেও আর্দ্রতাজনিত অস্বস্তি বজায় থাকবে বলেও জানিয়েছে আবহাওয়া অফিস।